Speaker gee staatskaping-verslag terug aan OBThuli Madonsela Die parlement het in ŉ verklaring gesê Mbete het Vrydag ŉ brief van Thuli Madonsela ontvang waarin sy versoek is om die verslag oor beweerde staatskaping te hou totdat die inhoud daarvan bekend gemaak kan word. “Die speaker word in terme van die reël van die Nasionale Vergadering verplig om alle dokumente wat vir LP’s se inligting is, in ontvangs te neem om te verseker dat die sake van die Nasionale Vergadering in ŉ oop en deursigtige wyse hanteer word. Die verslag kan egter nie op dieselfde manier hanteer word nie,” lui die verklaring. “Die verslag sal dus teruggestuur word na die kantoor van die openbare beskermer.” Madonsela het Vrydag tydens ŉ mediakonferensie in Pretoria gesê sy het die verslag vir Mbete gegee vir veilige bewaring. “Klousule B [van Vrydag se hooggeregshofbeslissing deur regter Dawie Fourie] het bepaal die verslag moet in veilige bewaring gehou word. Ons het dit aan die speaker van die parlement gegee vir bewaring,” het sy gesê. Die hooggeregshof het Vrydag gehoor dat Madonsela nie haar verslag gaan bekend maak nie. Adv. Azhar Bham, namens die openbare beskermer, het gesê die verslag is afgehandel, maar dat dit nie bekend gemaak sal word nie “uit respek vir die hof”. Fourie het ŉ bewaringsbevel uitgereik wat beteken die inhoud van die verslag kan nie bekend gemaak word nie en dat die verslag in veilige bewaring gehou moet word tot die hof ŉ beslissing kan maak oor die aansoek. Die EFF, DA, Cope en UDM het Vrydag aangedui dat hulle Des van Rooyen, minister van samewerkende regering en tradisionele sake, se aansoek om die OB te probeer stuit om haar verslag bekend te maak gaan teenstaan. Die partye het tot ŉ onderhandelde skikking gekom, naamlik die bewaringsbevel, en die saak is tot 1 November uitgestel. Pres. Jacob Zuma sou Dinsdag ook ’n aansoek om ’n dringende interdik ingedien het om te verhoed dat Madonsela se verslag bekend gemaak kan word.